**Kò-la chapé, men lèspri-la toujou !**

Sé on montangn doulè ki tonbé si Gwadloupéyen jou dimanch 05 maws lasa. San brui san tren man Silvyàn Telchid vwayajé ! I monté an syèl ay kontré dòt vayan Gwadloupéyen.

I chapé, men non a-y lyanné poubon épi lang kréyòl davwa épi dòt yo fè karésòl a kréyòl lékòl. Sé adan balan-lasa, i mété dèwò zouti si zouti pou mètlékòl men osi pou pèp-la pas pou li sé yo ki ka boula lang-la.

Mwenmenm an- mwen, an dékouvè travay a vayan madanm-lasa lè an té étidyan é dèpi sa an ka gloriyé travay a-y chak lè an pé. Jòdijou an sé on mètlékòl an toujou ka sèvi épi tèks man Telchid maké ki pou kribich, ki pou kakadò. Kivlédi travay i fè la poko paré disparèt. Nou pé menm di sé dèyè bwa ki tini bwa. Bòdlanmè lwen toujou é nou pa ka bliyé i toujou di prangad davwa lèlmi a lang kréyòl rèd pou fwayé pas sé andidan noumenm Gwadloupéyen i yé.

P’on di sou pa pèd, annou fè lapousuit é kontinyé bat san pè pou voyé kréyòl monté kon Silvyàn Telchid fè an tan a-y.

Pou bout, nou douré di mèsi mètfédanm pou tousa ou fè pou lang é kilti Gwadloup té sòti an chimen kòsyè é wouvè zèl a-y.

Woulo pou kréyòl !

Woulo pou Silvyàn Telchid !

Mèsi manman kréyòl !

Lonnè é rèspé pou tousa ou fè pou kréyòl, pou Gwadloup !

BAPTISTA Ronald, mètlékòl kréyòl kolèj Jean Jaurès Bayif